EUROOPAN KOMISSIO Bryssel 11.11.2015 COM(2015) 561 final KOMISSION KERTOMUS NEUVOSTOLLE Neumin käytävän kautta kuljetettavien unionitavaroiden saapumisen ja poistumisen yleisilmoituksia koskevasta vaatimuksesta luopumisesta 13 päivänä toukokuuta 2013 annetun asetuksen (EU) N:o 479/2013 soveltamisesta



KOMISSION KERTOMUS NEUVOSTOLLE Neumin käytävän kautta kuljetettavien unionitavaroiden saapumisen ja poistumisen yleisilmoituksia koskevasta vaatimuksesta luopumisesta 13 päivänä toukokuuta 2013 annetun asetuksen (EU) N:o 479/2013 soveltamisesta 1.Johdanto Vuoden 2013 toukokuun 13 päivänä annettu neuvoston asetus (EU) N:o 479/2013 (jäljempänä ’Neumin asetus’) hyväksyttiin Kroatian tasavallan EU:hun liittymistä koskevan säädöksen 43 artiklan perusteella. Siinä vahvistetaan erityisjärjestely, joka koskee velvoitetta saapumisen ja poistumisen yleisilmoitusten antamiseksi Neumin käytävän kautta kuljetettavista lähetyksistä ja joka poikkeaa yhteisön tullikoodeksista annetun neuvoston asetuksen (ETY) N:o 2913/92 ja tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä annetun komission asetuksen (ETY) N:o 2454/93 tietyistä säännöksistä. Neumin asetuksen 6 artiklan mukaisesti Kroatian tasavalta on sitoutunut valvomaan asetuksen soveltamista ja ilmoittamaan Euroopan komissiolle mahdollisista havaituista sääntöjenvastaisuuksista ja niiden korjaamiseksi toteutetuista toimenpiteistä viimeistään vuoden 2014 maaliskuussa. Asetuksen 7 artiklan mukaisesti komission piti viimeistään kahden vuoden kuluttua asetuksen voimaantulosta toimittaa Euroopan unionin neuvostolle kertomus, jossa arvioidaan asetuksen soveltamista. Kyseinen arviointi sisältyy tähän kertomukseen. Siinä luodaan katsaus taloudelliseen ja maantieteelliseen kontekstiin ja esitetään oikeudellinen kehys. Siinä arvioidaan yleisesti asetuksen täytäntöönpanoa ja sitä, onko erityissäännökset pantu täytäntöön. Myös vaadittujen ja käyttöön annettujen valmiuksien ja resurssien sopivuutta arvioidaan. Kertomus perustuu Kroatian tullilaitoksen määräajoin toimittamiin tietoihin, 28. marraskuuta 2014 tehtyyn erityiseen valvontavierailuun ja siihen liittyviin keskusteluihin Kroatian tullilaitoksen kanssa missioraportin viimeistelyn yhteydessä. 2.Maantieteellinen ja taloudellinen konteksti 2.1.Maantieteellinen konteksti Neumin käytävä on Bosnia ja Hertsegovinan alueen osa, joka ulottuu Adrianmerelle ja jakaa Kroatian tasavallan pääasiallisen alueen kahtia. Se on noin yhdeksän kilometriä pitkä. Neumin käytävän kautta kulkevalla tiellä on kaksi rajanylityspaikkaa: pohjoisosassa sijaitseva Klekin rajanylityspaikka (Neum I) ja eteläosassa sijaitseva Zaton Dolin rajanylityspaikka (Neum II). Alueen poikkeuksellisen sijainnin vuoksi on olemassa erityisjärjestelyjä, jotka sallivat eläinperäisten tuotteiden lähetysten kuljettamisen Neumin käytävän kautta, jos ajoneuvo on sinetöity. Jos Neumin käytävän kautta kuljetettaviin lähetyksiin sovellettaisiin saapumisen/poistumisen yleisilmoitusten antamisvelvoitetta koskevaa EU:n lainsäädäntöä täysimääräisesti, olisi se käytävän kautta kulkevan tieosuuden lyhyys ja maantieteellinen sijainti huomioon otettuina sekä teknisesti vaikeaa että johtaisi todennäköisesti myös vakaviin häiriöihin alueen kaupallisessa ja henkilöliikenteessä. 2.2.Taloudellinen konteksti

Neumin käytävän kautta kulkee yksi iso tie, joka on ainoa mahdollinen käytävän kautta kulkeva maaliikenneyhteys, ja sen kapasiteetti on rajallinen. Käytävän kautta kuljetettavat kotimaiset tavarat ovat pääasiassa Dubrovnikin alueelle toimitettavia tarvikkeita. Ne on tarkoitettu paikallisen elinkeinoelämän, jossa erityisesti matkailulla on tärkeä rooli, ja paikallisen väestön päivittäisiin tarpeisiin. Vaikka näitä toimituksia tekevät myös suuret yritykset, pienet ja keskisuuret talouden toimijat, kuten käsityöläiset, kalastajat ja maanviljelijät, muodostavat merkittävän osan käytävän kautta kulkevasta liikenteestä. Saapumisen ja poistumisen yleisilmoitusten antamista koskevan perusvaatimuksen soveltaminen aiheuttaisi viivästyksiä, vaikeuttaisi huomattavasti tavarantoimituksia, johtaisi kuljetuskustannusten ja lopulta kyseessä olevien tavaroiden hinnan ja niihin liittyvien kustannusten nousuun kotimaan markkinoilla. Kroatian tulliviranomaiset ovat toimittaneet komissiolle yksityiskohtaisen analyysin ja selostuksen tästä erityisestä tilanteesta. Komissio tarkasteli kyseisiä olosuhteita, ja niistä keskusteltiin neuvostossa ennen Neumin asetuksen hyväksymistä. 3.Neumin asetuksen oikeudelliset edellytykset Neumin asetus tuli voimaan 1 päivänä heinäkuuta 2013. Yhteisön tullikoodeksin 36a artiklan 1 kohdan mukaan unionin tullialueelle tuoduista tavaroista on annettava saapumisen yleisilmoitus, lukuun ottamatta tullikoodeksin soveltamisasetuksen 181 c artiklan mukaisten poikkeuksien tapauksessa. Tullikoodeksin 182 a artiklan 1 kohdan mukaan ja tullikoodeksin soveltamisasetuksen 842 a artiklan 3 ja 4 kohdassa säädettyjä asiaankuuluvia poikkeuksia ja vapautuksia noudattaen unionin tullialueelta vietävistä tavaroista on annettava poistumisen yleisilmoitus, paitsi jos vaaditaan tulli-ilmoitus, kuten unionin tullialueelta väliaikaisesti poistuvista tavaroista, joita ei viedä, jälleenviedä tai aseteta passitusmenettelyyn. Tullikoodeksin 36 b artiklan 2 kohdassa ja 182 d artiklan 2 kohdassa edellytetään sähköisen tietojenkäsittelymenetelmän käyttöä yleisilmoituksia annettaessa, jotta tulliviranomaisten välinen sähköinen tietojenvaihto olisi mahdollista ja tullitarkastukset voisivat perustua riskianalyysiin, jossa käytetään automatisoituja järjestelmiä koodeksin 13 artiklan vaatimusten mukaisesti. Näiden säännösten nojalla asiaa koskevista vaatimuksista luovuttiin Neumin käytävän kautta kuljetettavien unionitavaroiden osalta, ottaen huomioon paikallisen elinkeinoelämän ja tavaroiden luonne. Dubrovnikin kaupunkia ympäröivän alueen taloudellinen toiminta koostuu pääasiassa turismista. Se perustuu pääosin pk-yrityksiin, jotka ovat riippuvaisia Kroatian tasavallan pääasialliselta alueelta tulevien, useimmiten alle 10 000 euron arvoisten tavaroiden toimituksista. Kroatian tullihallinnon toimittamien uusimpien tilastotietojen mukaan 89 prosentilla Neumin käytävän kautta kuljetettavista tavaroista on unionitavaran asema. Käytävän kautta kuljetettaessa niiden mukana ovat kaupalliset asiakirjat, joista käy ilmi soveltamisasetuksen 317 artiklassa tarkoitettu tavaran unioniasema. Kroatia sitoutui varmistamaan, että siihen päivämäärään mennessä, kun se liittyy EU:hun, asianmukaiset menettelyt ja tarkastukset ovat käytössä molemmilla rajanylityspaikoilla, jotta Neumin asetuksessa vahvistettua erityisjärjestelyä voidaan hallinnoida tehokkaasti. Asiaa koskevien vaatimusten täytäntöönpanemiseksi kummankin rajanylityspaikan oli oltava asianmukaisesti varusteltu, ja niissä oli oltava asianmukaiset työntekijät. Neumin asetuksen 4 artiklan mukaisesti saapumisen ja poistumisen yleisilmoituksen antamista koskevasta vaatimuksesta luovutaan, jos seuraavat edellytykset täyttyvät: - tavaroiden mukana ovat kaupalliset asiakirjat (kauppalasku tai kuljetusasiakirja), jotka sisältävät vähintään soveltamisasetuksen 317 artiklan 2 kohdassa vaaditut tiedot ja tavaroiden kokonaisarvon, - tavaroiden kokonaisarvo on enintään 10 000 euroa, - mukana olevat asiakirjat ovat Kroatian tulliviranomaisten hyväksymiä, ja niissä on poistumisen yhteydessä tehdyt viralliset merkinnät (allekirjoitus, leimat), - tulliviranomaiset sinetöivät tarvittaessa lähetykset tai kuljetusvälineet niiden poistuessa tullialueelta, - kun lähetykset saapuvat uudelleen tullialueelle, tulliviranomaiset tarkistavat asiakirjat, käytävän kautta kulkemiseen käytetyn ajan, mahdolliset sinetit ja tavarat tarpeen mukaan. Vaatimuksista luopuminen ei saa myöskään vaikuttaa Neumin käytävän kautta kuljetettavien unionitavaroiden tullitarkastuksiin liittyvien riskianalyysien tekemiseen Neumin asetuksen 5 artiklassa vaaditun mukaisesti. 4.Arviointi

Kroatian tullihallinnon toimittamista tiedoista käy ilmi, että suurin osa Neumin käytävän tavarakaupasta koostuu läpi vuoden arvoltaan enintään 10 000 euron lähetyksistä. Tällä on merkittäviä seurauksia kesä–elokuun ajalle, jolloin käytävän liikennemäärä kasvaa merkittävästi. Valvonnasta vastaava työryhmä on tunnistanut useita hyviä käytäntöjä. Rajanylityspaikoilla on tarkoituksenmukaista tietotekniikkaa ja muita tarvittavia laitteita. Infrastruktuuria on kehitetty huomattavasti sellaisten ajantasaisten, tehokkaiden ja sääntöjenmukaisten tarkastusten varmistamiseksi, jotka ilmentävät EU:ssa vahvistettuja hyviä käytäntöjä. Tullivirkailijoiden lukumäärä on riittävä, ja heidän työnsä on järjestetty asianmukaisesti. Keskushallinnon ja Neumin toimipaikkojen välillä on suora yhteys, ja niiden välinen koordinointi toimii hyvin. Logistiikan osalta teillä on erityisiä ajoneuvojen tarkastamiseen tarkoitettuja paikkoja, joissa on asianmukaiset tekniset laitteet tehokkaiden tullitarkastusten suorittamiseksi ja jotka on järjestetty siten, että niistä aiheutuu mahdollisimman vähän häiriötä muulle liikenteelle. Lisäksi järjestelyt rajanylityspaikoilla ovat sellaiset, että poliisi ja tulli voivat tehdä läheistä yhteistyötä toistensa kanssa, koska niiden toimitilat ovat yhteydessä toisiinsa. Tämän ansiosta tarkastuksia voidaan koordinoida ja tietoja vertailla asianmukaisesti ja nopeasti. Kun tavarat poistuvat väliaikaisesti unionin tullialueelta, Kroatian tulliviranomaiset varmistavat, että seuraava menettely pannaan täytäntöön: -poistumistullitoimipaikka ottaa vastaan kaupalliset tai kuljetusasiakirjat, jotka ovat tavaroiden mukana, ja syöttää tietojärjestelmään tiedot tavaroita kuljettavasta henkilöstä, tavaroiden omistajasta (jos saatavilla) ja tavaroiden lähettäjästä sekä tavaran kuvauksen, arvon, paljouden ja bruttopainon sekä kollien lukumäärän, -suhteellinen riskinarviointi on tehty ja tullitarkastukset suoritettu tarpeen mukaan, -kun tulli on varmistunut siitä, että edellytykset täyttyvät, se leimaa tavaroiden mukana olevat asiakirjat, merkitsee tiedot mahdollisiin kiinnitettyihin tullisinetteihin ja kirjaa tavaroiden unionin tullialueelta poistumisen tarkan ajan (tunnit ja minuutit). Käytävän kautta kulkemiseen varattu aika on keskimäärin noin 20 minuuttia. Tämä on kohtuullista ottaen huomioon, että ajoneuvo kulkee Neumissa neljän rajanylityspisteen läpi, Bosnia ja Hertsegovinan viranomaisten perustamat rajanylityspisteet mukaan luettuina. Saavuttaessa uudelleen unionin tullialueelle: -tavarat ja niiden mukana olevat leimatut asiakirjat annetaan tullivirkailijalle, joka tarkistaa asiakirjat ja vertaa niissä ilmoitettuja tietoja poistumistullitoimipaikan tietojärjestelmään kirjaamiin tietoihin. Tarkastetaan mahdolliset tullisinetit ja Neumin käytävän kautta kulkemiseen kulunut aika, -jos havaitaan sääntöjenvastaisuuksia (kuten vahingoittunut tullisinetti tai käytävän kautta kulkemiseen tarvittavan ajan ylittäminen), ajoneuvo, tavarat ja niiden mukana olevat asiakirjat on tutkittava yksityiskohtaisesti. Näiden erityistoimenpiteiden tuloksista riippuen käynnistetään asianmukaiset toimet ja toteutetaan tehokkaat kohdennetut toimenpiteet. Valvontatehtävän yhteydessä todettiin, että fyysiset ja asiakirjojen tarkastukset suoritetaan asianmukaisesti ja satunnaiset tarkastukset ovat kohtuullisia. Asiakirjat leimataan asianmukaisesti alueelta poistuttaessa, ja käytävän kautta kulkemiseen kulunut aika tarkistetaan asianmukaisesti saavuttaessa uudelleen unionin tullialueelle. Valvontatehtävän aikana komissio totesi, että operatiivinen henkilökunta oli hyvin valmistautunutta ja he tunsivat asiaa koskevan EU:n tullilainsäädännön ja -menettelyt erittäin hyvin. Komissio totesi myös, että tullivirkailijoille annettiin tarkoituksenmukaista, jatkuvaa ja heidän tarpeisiinsa kohdennettua koulutusta, joka käsittelee yleisesti sovellettujen sääntöjen lisäksi myös paikallisia erityisolosuhteita. Teollisuudenalalle ja sen edustajille annetaan alueellisen tason koulutusta, jonka yhteydessä on mahdollista esittää kysymyksiä ja joka voidaan mukauttaa tavallista tehokkaammin erityisolosuhteisiin sopivaksi. Fyysisten ja asiakirjojen tarkastusten järjestelyt todettiin sujuviksi ja tehokkaiksi ja liikenneinfrastruktuuri erityisine kaistoineen, joilla estetään tarpeettomat häiriöt liikenteessä, asianmukaiseksi. Lisäksi käytössä on keskushallintoon yhteydessä olevia tarkoituksenmukaisia tietoteknisiä laitteita, ja tulli- ja poliisiviranomaiset tekevät läheistä yhteistyötä toistensa kanssa.

5.Resurssit ja valmiudet Kroatian tullilaitos pyrkii erityisesti myös avoimuuteen ja helpottamaan käytävän kautta kulkevaa liikennettä edelleen jakamalla yleisesti saatavilla olevia kohderyhmille suunnattuja tietoja Neumin käytävää koskevasta erityisjärjestelystä. Resurssit on jaettu rajanylityspaikkoihin asianmukaisesti. Molemmissa rajanylityspaikoissa on kerrallaan työvuorossa 2–3 virkailijaa. Toisessa rajatarkastuspisteessä käytettävissä olevien virkailijoiden lukumäärä on 26 ja toisessa 28. Työn määrä on kohtuullinen verrattuna EU:n keskiarvoon. Kukin tullivirkailija käsittelee keskimäärin 24 yleisilmoitusta päivässä; käsiteltyjen ilmoitusten määrä on 17,5–31,5 päivässä. Rajanylityspaikkojen, Splitin alueellisen toimipaikan ja keskushallinnon välinen koordinointi toimii erittäin hyvin. Työmäärä jakautuu kohtuullisen tasaisesti. Järjestelyt ovat tehokkaita ja mahdollistavat sen, että tullitarkastukset suoritetaan tehokkaasti ja ilman kohtuuttomia viivästyksiä. Valvontatyöryhmä oli tyytyväinen järjestelyihin, joita Kroatian tullilaitos oli toteuttanut Neumin asetuksen täytäntöönpanemiseksi, ja piti resurssien jakoa asianmukaisena ja resursseja riittävinä. 6.Koulutus ja logistiikka 6.1.Koulutus Tullivirkailijat saavat sekä tullilainsäädäntöä ja -menettelyjä koskevan peruskoulutuksen että kohdennettua koulutusta Neumin asetuksen täytäntöönpanoa koskevista kysymyksistä, esimerkiksi seuraavista: - tuontivalvontajärjestelmän (ICS), vientivalvontajärjestelmän (ECS) ja tietokoneavusteisen passitusjärjestelmän (NCTS) käyttö; - T2L-asiakirjan tyyppi, käyttö ja sen voimassaolon varmentaminen ja muut tavaran unioniaseman todistustavat; - riskinhallinta. Myös yrityksille annetaan säännöllistä koulutusta kaikissa Kroatian tasavallan alueellisissa tullitoimipaikoissa. 6.2.Logistiikka Juuri ennen EU:hun liittymistään ja velvoitteidensa, joista osa mainitaan Neumin asetuksessa, mukaisesti Kroatia rakensi ja varusti täysin uudet rajanylityspaikat: Klekin rajanylityspaikka ja Zaton Dolin rajanylityspaikka. Uusi logistinen infrastruktuuri tarjoaa rajanylityspaikan virkailijoille tarvittavia lisätiloja, paikkoja ajoneuvojen yksityiskohtaista tutkimista varten, ja rajanylityspisteitä, joissa on 50 tonnin ylärajan ajoneuvovaa'at, sekä tilaa liikenteenharjoittajien työtä varten.

6.3.Tietotekniikkainfrastruktuuri Ajoneuvojen tarkoituksenmukaiset tarkastukset mahdollistavia logistisia järjestelyjä voidaan pitää parhaina käytäntöinä. Tietotekniikkainfrastruktuuri on tarkoituksenmukainen ja voisi hyötyä säännöllisistä päivityksistä, jotka ovat linjassa keskustasolla tapahtuvan kehityksen kanssa. Kaikki työpisteet on varustettu vaatimukset täyttävillä tietoteknisillä laitteilla, jotka on liitetty tullihallinnon verkkoon. Laitteilla on pääsy tietoteknisiin sovelluksiin ja tullihallinnon verkkosivustolle. Klekin ja Zaton Dolin rajanylityspaikkojen välillä on tietoliikenneyhteys. Koulutuksen järjestämisestä vastaa henkilöstöosasto, joka on osa Kroatian Tullihallitusta. Tullihallituksen osastojen asiantuntijat tarjoavat koulutuksen, joka annetaan yleensä Tullihallituksen tiloissa, mutta henkilöstön turhan paikasta toiseen siirtymisen välttämiseksi jotkut koulutuspaikat sijaitsevat muualla maassa. Keskushallinnon asiantuntijat antavat tullialan peruskoulutusta alueellisissa toimipaikoissa. Tällä edistetään tullilainsäädännön yhdenmukaista soveltamista ottaen samalla huomioon paikalliset olosuhteet. Lisäksi on järjestetty Neumin asetuksen täytäntöönpanoa koskeva erityiskoulutus. Komissio suositteli tiettyjä parannuksia erityisesti T2L-asiakirjan käyttöä, sen aitouden varmentamista ja siihen liittyviä vaatimuksia koskeviin ohjeisiin. Koulutuksen taso on kuitenkin riittävä virkailijoiden perehdyttämiseksi Neumin asetuksen tehokkaaseen ja tulokselliseen soveltamiseen. Komissio tukee ja kannustaa keskushallinnon asiantuntijoiden alueellisissa toimipaikoissa antaman koulutuksen ja asetuksen täytäntöönpanoa koskevan erityiskoulutuksen järjestämistä. Jos koulutusohjelmaan sisällytettäisiin myös Neumin asetuksen täytäntöönpanoa koskevaa sopivaa koulutusta, siitä olisi apua yrityksille. 7.Asetuksessa säädettyjen edellytysten noudattaminen 7.1.Lainsäädäntö Kroatian tullilaitos hyväksyi Neumin käytävän kautta kuljetettavien tavaroiden tullivalvontatoimenpiteiden täytäntöönpanoa koskevan ohjeen nro 25/2013. Tullivirkailijoiden erityiskoulutus jatkui läpi vuoden 2014. 7.2.Sääntöjenvastaisuudet Sääntöjenvastaisuuksia löydetään harvoin. Sääntöjenvastaisia asiakirjoja on löydetty erittäin pieni määrä, ja sääntöjenvastaisuudet johtuivat pääasiassa menettelyn huonosta tuntemuksesta. 7.3.Neumin asetuksen 4 artikla

Jos todetaan, että käytävän kautta kulkemiseen varattu aika on ylittynyt, lähetykselle pitää tehdä lisätarkastuksia, jotka koskevat - T2L-asiakirjan aitoutta tai sen sisältöä sähköisen rekisterin tarkistuksen perusteella paikassa, jossa tavarat poistuvat EU:sta; - sitä, onko mahdollisiin tullisinetteihin kajottu; - muita ajoneuvon rakenteeseen liittyviä seikkoja sen tarkistamiseksi, onko tavaroihin voitu päästä käsiksi vahingoittamatta tullisinettejä, sekä sen tarkistamiseksi, vastaavatko tavarat ja niiden paljous poistumisen yleisilmoituksessa ilmoitettuja tietoja. 7.4.Neumin asetuksen 5 artikla Tullitarkastukset perustuvat tapauskohtaiseen riskinarviointiin. Kroatian tullilaitoksen ohjeessa nro 25/2013 kuvaillaan, kuinka tarkastukset on toteutettava paikallisella tasolla. Siinä annetaan myös ohjeita muunlaista kuin automatisoitua vaarattomuutta ja turvallisuutta koskevaa riskianalyysiä varten. Tietyntyyppisille ja -tasoisille tarkastuksille, joiden avulla tullivirkailijoiden pitäisi pystyä tekemään lopullinen päätös joko saapumisen/poistumisen epäämisestä tai sallimisesta, on olemassa erityisvaatimus. Klekin ja Zaton Dolin rajanylityspaikkojen tullivirkailijat voivat aina pyytää tukea riskianalyysistä vastaavilta virkailijoilta. Vaarattomuutta ja turvallisuutta koskevissa asioissa tukea on saatu keskustoimipaikasta, (riskianalyysistä vastaavalta) valvontasektorilta. Splitin alueellisessa tullitoimipaikassa valvontayksikön tutkinta- ja riskinhallintaosastolla on säännölliset työvuorot. Vain sen jälkeen, kun määrätyt toimet on suoritettu, voi poistumistullitoimipaikka sallia tavaroiden lähtemisen. 7.5. Seuraamukset Jos tavaroiden arvo ylittää 10 000 euroa, liikenteenharjoittajan on annettava täydellinen saapumisen yleisilmoitus / täydellinen poistumisen yleisilmoitus. Seuraamuksia sovelletaan myös sääntöjenvastaisuuksiin. Komissio toteaa, että kyseessä olevia edellytyksiä sovelletaan asianmukaisesti. Asiakirjat varmennettiin asianmukaisesti ja tarkastuksia suoritettiin säännöllisesti, ja keskushallinto on ottanut käyttöön menettelyitä unionin lainsäädännön yhdenmukaista soveltamista varten. 8.Päätelmät